રાજકોટની સોની બજારના દાગીના જગવિખ્યાત છે અને એમાં કોઈ નવી વાત નથી, પણ રાજકોટની સોની બજારમાં મૅરેજની સીઝન સમયે માર્કેટ સવારે પોણો કલાક વહેલી અને રાતે અડધો કલાક મોડી બંધ થાય છે એ જૂજ લોકોને ખબર હશે. મહત્તમ લોકોને એ પણ ખબર નહીં હોય કે રાજકોટ-મુંબઈ ફ્લાઇટના ટાઇમિંગ મુજબ સોની બજારના વેપારીઓ મુંબઈથી આવતા કે મુંબઈ જતા કસ્ટમરને લેવા-મૂકવાની સગવડ પણ આપે છે. વધુ એક વાત, રાજકોટની સોની બજાર મૅરેજ સીઝન દરમ્યાન જો તેમને આગોતરી જાણ કરવામાં આવે તો આવનારા કસ્ટમર માટે હોટેલ-બુકિંગથી માંડીને તેમના જમવાની અને તેમને અન્ય કોઈ જગ્યાએ ખરીદી કરવા જવું હોય તો એની પણ અરેન્જમેન્ટ કરી આપે છે. લેવામાં આવતી આ તકલીફનું મુખ્ય કારણ જો કોઈ હોય તો એ છે કે મુંબઈગરા દર વર્ષે તેમની ફૅમિલીના લગ્નપ્રસંગ માટે ૧૦૦ કરોડ રૂપિયાથી વધુની ખરીદી રાજકોટમાંથી કરે છે. રાજકોટ ગોલ્ડ ડીલર્સ અસોસિએશનના પ્રમુખ ભાયાભાઈ સોનીએ કહ્યું હતું કે ‘મુંબઈની ખરીદી રાજકોટમાંથી થાય એ પ્રથા વષોર્ જૂની છે. પ્યૉરિટી અને કારીગરી ઉપરાંત નવી ડિઝાઇનના કારણે રાજકોટ પસંદ કરવામાં આવે છે. આ વર્ષે સોની બજારમાંથી ૧૦૦ કરોડ જેટલી ખરીદી મુંબઈવાળાઓએ કરી છે.’